សភា​កម្ពុជា​អនុម័ត​ច្បាប់​កំណត់​ព្រំដែន​តំបន់​ត្រីកោណ​ជាមួយ​ឡាវ​និង​វៀតណាម
គណបក្ស​ប្រឆាំង​ទាំង​ពីរ​​បាន​ប្រឆាំង​នឹង​ការ​អនុម័ត​នេះ​ដោយ​ចោទ​ថា​កម្ពុជា​នឹង​បាត់​បង់​ទឹកដី​ទៅ​ឲ្យ​ប្រទេស​វៀតណាម។
រដ្ឋសភាកម្ពុជាបានអនុម័តច្បាប់ដ៏មានសារៈសំខាន់មួយនៅថ្ងៃព្រហស្បតិ៍នេះ សម្រាប់ការកំណត់ចំណុចប្រសព្វនៃខ្សែព្រំដែនរវាងប្រទេសកម្ពុជា ឡាវ និងវៀតណាមនៅតំបន់ត្រីកោណ ទោះបីជាមានការជំទាស់ពីគណបក្សប្រឆាំងក៏ដោយ។ សមាជិករដ្ឋសភាចំនួន៨៣រូបនៃសមាជិករដ្ឋសភាវត្តមានចំនួន១០០រូបបានលើកដៃអនុម័តអនុសញ្ញារវាងប្រទេសកម្ពុជា ឡាវ និងវៀតណាមស្តីពីការកំណត់ចំណុចប្រសព្វនៃខ្សែព្រំដែនរបស់ប្រទេសទាំងបីដែលបានចុះហត្ថលេខាដោយលោកវ៉ា គឹមហុង ប្រធានគណៈកម្មការព្រំដែនកម្ពុជាក្នុងខែ សីហា ឆ្នាំ២០០៨ នៅទីក្រុងហាណូយ ប្រទេសវៀតណាម។ តំបន់ត្រីកោណនេះ បានគ្របដណ្តប់ខេត្តចំនួនបួនរបស់ប្រទេសកម្ពុជា គឺខេត្តរតនៈគីរី ស្ទឹងត្រែង មណ្ឌលគីរី និងក្រចេះ ជាមួយខេត្តចំនួនបីរបស់ប្រទេសឡាវ ហើយខេត្តបួនរបស់ប្រទេសវៀតណាម។ តំបន់អភិវឌ្ឍន៍ត្រីកោណនេះបានស្ថិតនៅចម្ងាយប្រមាណ៣២០គីឡូម៉ែត្រភាគឦសាននៃទីក្រុងភ្នំពេញ។ លោក វ៉ា គឹមហុង ប្រធានគណៈកម្មការព្រំដែនរបស់រដ្ឋាភិបាលកម្ពុជា បានថ្លែងប្រាប់សម័យប្រជុំរដ្ឋសភាថា ភាគីទាំងបីត្រូវបោះបង្គោលព្រំដែនមួយដែលផលិតអំពីថ្មក្រានីតត្រង់ចំណុចពិតប្រាកដនៃចំណុចប្រសព្វនៃខ្សែព្រំដែនប្រទេសទាំងបី និងចាត់វិធានការចាំបាច់នានាដើម្បីទប់ស្កាត់បង្គោលព្រំដែនត្រូវបានបង្ខិតខូចខាត ឬ បំផ្លិចបំផ្លាញ។ «អនុញ្ញាតនេះ ជាមូលដ្ឋានគតិយុត្តិសម្រាប់ប្រទេសទាំងបីនិងសម្រាប់ពង្រឹងបន្ថែមនូវទំនាក់ទំនងមិត្តភាពរវាងគ្នានិងគ្នានិងដើម្បីកសាងតំបន់ត្រីកោណមួយជាតំបន់សន្តិភាព មិត្តភាព និងកិច្ចសហប្រតិបត្តិការយូរអង្វែងរវាងប្រទេសជិតខាងទាំងបីកម្ពុជា ឡាវ និងវៀតណាម»។ តាមអនុសញ្ញានេះ ភាគីនីមួយៗមិនអាចបង្ខិត ឬផ្លាស់ប្តូរទម្រង់បង្គោលព្រំដែន ឬកសាងបង្គោលព្រំដែនថ្មីណាមួយជាឯកតោភាគីទេ។ ក្នុងករណីភាគីណាមួយសង្កេតឃើញថាបង្គោលព្រំដែនត្រូវបានបង្ខិតឬខូតខាតឬត្រូវបានបំផ្លិចបំផ្លាញ ភាគីនោះត្រូវផ្តល់ដំណឹងដល់ភាគីផ្សេងទៀតឲ្យបានឆាប់បំផុត។ លោកស្រី កែ សុវណ្ណរ័ត្ន តំណាងរាស្ត្រគណបក្សសម រង្ស៊ី បានថ្លែងក្នុងសម័យប្រជុំរដ្ឋសភាថា គណបក្ស សម រង្ស៊ី គឺដឹងប្រាកដថា ព្រំដែនរវាងប្រទេសកម្ពុជានិងប្រទេសវៀតណាមនៅមិនទាន់ច្បាស់លាស់ទេហើយប្រទេសកម្ពុជាបានបាត់បង់ទឹកដីទៅខាងប្រទេសវៀតណាម។ ដូច្នេះគណបក្សសម រង្ស៊ី មិនគាំទ្រអនុសញ្ញានេះទេ។ «គណបក្សសម រង្ស៊ី មិនគាំទ្រសេចក្តីព្រាងច្បាប់នេះទេ។ យើងមិនគួរអនុម័ត(អនុសញ្ញានេះ)ទេ បើយើងអនុម័ត វាមានន័យថាយើងទទួលស្គាល់ (ការបោះបង្គោលព្រំដែននេះ) ជាផ្លូវការ។ អញ្ចឹង យើងក៏ទទួលខុសត្រូវចំពោះមុខប្រវត្តិសាស្ត្រដែរ»។ លោកស្រីកែ សុវណ្ណរ័ត្ន បានបន្តថា អនុសញ្ញាសម្រាប់ការបោះបង្គោលព្រំដែនរួមប្រទេសទាំងបីនេះ មិនមានការបើកចំហ មិនមានលក្ខណៈបច្ចេកទេសច្បាស់លាស់ និងមិនមានការចូលរួមពីគណបក្សប្រឆាំងនិងអង្គការក្រៅរដ្ឋាភិបាល។ គណបក្សសិទ្ធិមនុស្ស ដែលជាគណបក្សប្រឆាំង បានធ្វើពហិកាមិនចូលរួមនៅក្នុងសម័យប្រជុំទេ។ ប្រទេសឡាវបានផ្តល់សច្ចាប័នលើអនុសញ្ញានេះ កាលពីថ្ងៃទី២៨ខែកក្កដាឆ្នាំ២០០៩។ ដោយឡែក ប្រទេសវៀតណាមកំពុងរៀបចំនីតិវិធីសុំការអនុម័តពីរដ្ឋសភា៕